A Bizottság 1566/2001/EK rendelete
(2001. július 12.)
a fogyatékossággal élő személyek foglalkoztatásáról készült 2002. évi ad hoc modul meghatározására vonatkozóan a közösségi munkaerő mintavételes felmérésének megszervezéséről szóló 577/98/EK tanácsi rendelet végrehajtásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre [1] és különösen annak 4. cikke (2) bekezdésére,
mivel:
(1) Az 1626/2000/EK bizottsági rendelet [2] összeállította a 2001 és 2004 közötti időszakra vonatkozó munkaerőfelmérés ad hoc moduljainak programját, amely tartalmaz egy, a fogyatékossággal élő személyek foglalkoztatására vonatkozó ad hoc modult.
(2) Az 577/98/EK rendelet 4. cikkének (2) bekezdésével összhangban az ad hoc modulban összegyűjtendő információk részletes listáját az adott modulra vonatkozó bázisidőszak kezdete előtt legalább 12 hónappal el kell készíteni.
(3) Szükség van egy átfogó és összehasonlítható adatállományra a fogyatékossággal élő személyek munkaerő-piaci helyzetéről, a fogyatékossággal élő személyek egyenlő foglalkoztatási esélyeiről szóló, 1999. június 17-i tanácsi határozatban [3] említettek szerint, amely felszólítja a Bizottságot, hogy a tagállamokkal együttműködésben - többek között az európai foglalkoztatási iránymutatások keretében és az esélyegyenlőség általános érvényesítésének elvével összhangban - összehasonlítható információk alapján kísérje figyelemmel és elemezze a fogyatékossággal élők foglalkoztatásának alakulását.
(4) Az e rendeletben előírt intézkedések összhangban vannak a 89/382/EGK, Euratom tanácsi határozattal [4] létrehozott statisztikai programbizottság véleményével,
ELFOGADTA EZT A RENDELETET:
1. cikk
A fogyatékossággal élő személyek foglalkoztatására vonatkozó 2002. évi ad hoc modulban összegyűjtendő információk részletes listáját e rendelet melléklete határozza meg.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. július 12-én.